《范漕生日》
宋代·王灼

治忽本天运，贤哲岂浪出。
中兴信可期，帝为赉良弼。
崭崭岷峨信，西南著第一。
信灵借英气，成此垂云翼。
才多浩江海，道大迷畛域。
磊落万卷腹，斓斑五色笔。
曩参相君幙，谋入九地密。
复佩太守章，化行千里溢。
紫诏从东来，畀之使者节。
旋兼蜀大尹，绣衣拥彫戟。
谈笑百城耸，指顾万事集。
但恐被赐环，台衮辅王室。
有如老忠文，殊勋照简册。
佳时过重五，适当悬弧日。
远迩祈公寿，欢声共一律。
伶俜涪江生，独以文为业。
不敢严香火，不敢具芝术。
拂拭旧破砚，胸次称突兀。
公扫河朔尘，请飞聊城檄。
公蹀定襄血，请勒燕然石。
待公黄发年，几杖付闲逸。
从公绿野堂，哦诗继元白。

作者简介：王灼，字晦叔，号颐堂，四川遂宁人。生卒年不详，据考证可能生于北宋神宗元丰四年（1081年），卒于南宋高宗绍兴三十年（1160年）前后，享年约八十岁。据有关史料记载，其著作现存《颐堂先生文集》和《碧鸡漫志》各五卷，《颐堂词》和《糖霜谱》各一卷，另有佚文十二篇。其成就巨大，被后人誉为宋代著名的科学家、文学家、音乐家。王灼的著述涉及诸多领域，在我国文学、音乐、戏曲和科技史上占有一定的地位